text: Treårig pige skambidt af hund i Horsens
  08 august 2012 kl. 13.03
  Kamphund angreb pludselig en tre-årig pige ved banegården i Horsens. Hundeejer er sigtet, og hunden er politiets varetægt med henblik på aflivning.
  Den tre-årige pige er kørt til hospitalet i Aarhus.
  Tirsdag eftermiddag blev hun pludselig angrebet af en kamphund på Andreas Steenbergs Plads ved banegården i Horsens.
  Ifølge politiet var der tale om en american staffordshire terrier.
  Pigen blev bidt i skulder og låret, hvor hun har fået dybe flænger.
  - Hun blev overført til kommunehospitalet i Aarhus, fordi der var tale om nogle rimelig dybe sår, som man var bange for, der ville gå infektion i, siger Jesper Duus, politikommissær ved Sydøstjyllands Politi. - Men efter omstændighederne skulle hun have det godt.
  Politiet oplyser, at hundeejeren bliver sigtet for overtrædelse af hundeloven ved ikke at have mundkurv på hunden og for ikke at kunne styre den.
  - Manden får en bøde, og hunden er på nuværende tidspunkt i politiets varetægt med henblik på at blive aflivet, siger Jesper Duus, politikommissær ved Sydøstjyllands Politi.
  